  Майя Бывальцева Удмуртиын Agro.PRO-2021 агрофестиваль улсын возьматон-вожвылъяськонэ поттэм ӟеч выжыысь пудоез США-ысь, Лымшор Африка Элькунысь (ЮАР) но Венгриысь калыккууспо экспертъёс дунъялозы. Со сярысь элькун тӧролэн но кивалтэтлэн пресс-службазы ивортӥз. Тужгес чебер, выжызыя азинлыко пудозэс Удмуртиысь 40 пала племзаводъёс но репродукторъёс поттыны дасясько Валтӥсь судья Венгриысь Тамаш Щебёк луоз, со Европаысь кӧня ке возьматонъёсын дунъясь вал. 2019-тӥ арысен гурт пудоез пусъён эсэпъёсты кылдытонъя но азинтонъя калыккуспо комитетлэн ёзчиез. США-ысь Пи Джей Бадлер - сӥлё выжыысь пудоя калыккуспо судья. 2020-тӥ арын со онлайн-адӟытонын элькунысьтымы пудоез дунъяз. Таяз радэ Бадлер силё выжыысь пудоез будэтӥсь возёсъёсы вуылыны но ӧнерчиослы нимаз визь-кенеш сётыны малпа. Оглом фестивальын 100-лэсь трос таза сюро пудоез, озьы ик кечьёсты но ыжъёсты, чайыосты, чорыгез, тылобурдоосты, мушъёсты возьматозы. Озьы ик пудо вордӥсьёс понна семинаръёс, мастер-классъёс чакламын. Адӟытонэ «Детский ринг» вожвылъяськонын вормем пиналъёс но пыриськозы. Agro.PRO улосвылкуспо фестиваль «Лудорвай» музей-заповедниклэн интывылаз 24-тӥ но 25-тӥ инвожое ортчоз Тодэ вайытом, Ижкарысь Шор площадьын гурт возёс удысын тужгес усто ужасьёслэн туспуктэмъёсынызы «АПК Удмуртии в лицах» адӟытон усьтӥськиз. Со коньывуонозь ужалоз.   Тегъёс: Удмуртия гуртвозёс Лудорвай фестиваль пудо адӟытон Гуртлэнарез  